Mann (55) søker kollektiv 
Flere voksne i jobb vil bli boende lenger i kollektiv fremover, tror Eiendom Norge. – Jeg er ikke en typisk 55-åring, for jeg har ikke egen bolig, som de fleste 55-åringer har, sier John Fredrik Tvedt. Han har levd et «vanlig liv» med eget firma, rekkehus og familie, men noen år etter samlivsbrudd i 2011 mistet han alt. Rus og spillavhengighet tok kontroll over livet. – Jeg rotet det til. Jeg var i en skikkelig dipp, der jeg ødela økonomien.  I 2019 kom livet til Tvedt på rett kjøl igjen med jobb og bedre helse. De siste fem årene har han bodd i to ulike seniorboliger med lav leiekostnad på Lilleaker, men leilighetene er blitt solgt av sameiet.  Nå som Tvedt må ut på leiemarkedet igjen, frykter han at leieprisene vil sluke all inntekten hans.  Dermed kom ideen om å flytte i kollektiv. På Hybel.no søker Tvedt nå etter rom i et stort og sentralt kollektiv.  Tvedt driver sitt eget rengjøringsfirma. I tillegg er han sesongarbeider for Bymiljøetaten, sykler for Wolt og er badstumester på deltid. – En god måned kan være 40.000 kroner og en dårlig kan være 0.  Inntekten avhenger av hvor mange oppdrag renholdsfirmaet hans får, og hvor mange sykkelturer han tar for Wolt. – Nå må jeg helst komme i en situasjon der jeg kan spare igjen.  Leieprisen i Oslo har økt dramatisk de siste to årene, viser Eiendom Norges utleieboligprisstatistikk. I fjerde kvartal av 2023 var gjennomsnittsprisen for en leilighet i Oslo på 16.993 kroner og et hus på 26.143 kroner i måneden på Finn.  Det er 9,2 prosent høyere enn gjennomsnittsprisen ett år tidligere.  Henning Lauridsen, administrerende direktør i Eiendom Norge, tror vi ennå ikke har nådd toppen. – Utleieprisene kommer til å stige en god del til før det blir en balanse i leiemarkedet. De som leier, har begrenset kjøpekraft og kan ikke betale mye mer enn de gjør i dag. Med økt rente, høyere skatt på sekundærbolig, økte felleskostnader og rekordlav boligbygging i Oslo er det ikke lenger lønnsomt å være utleier i Oslo, og det vil gå utover leietagerne, sier Lauridsen. – Vi risikerer et mye sterkere trøkk i leiemarkedet fremover. Det kan bli litt dystert. De fleste leietagere leier bolig av privatpersoner, viser SØAs rapport om leiemarkedet i Norge.  I deres spørreundersøkelse sier 70 prosent at de leier bolig av en privatperson, og over halvparten av disse utleieboligene er sekundærboliger. Samtidig har andelen sekundærboliger falt sammenhengende siden sommeren 2019, og i fjerde kvartal av 2023 var det 7373 færre sekundærboliger i Oslo enn fire år tidligere. Det er en nedgang på 12,4 prosent, viser rapporten. – Det betyr altså at sekundærboliger utgjør en stor andel av tilgjengelige leieboliger, og at nedgangen her trolig merkes godt, sier forsker og nestleder i Housing Lab, Andreas Benedictow. Siden 2015 har det vært en økning av leietagere i aldersgruppene opp mot 67 år, viser statistikk fra SSB. – Jeg tror vi fremover kommer til å se at flere voksne i jobb blir boende lenger i kollektiv, sier Henning Lauridsen. Andreas Benedictow sier man kan trekke paralleller mellom eie- og leiemarkedet. – Når prisene øker, er det flere førstegangskjøpere som kjøper sammen, som bosetter seg mindre sentralt, og flere får foreldrehjelp. Tilsvarende i leiemarkedet kan en tenke seg at flere leier sammen og bor trangere, leier mindre sentralt og kanskje blir boende hjemme lenger, sier Benedictow. Aftenposten har vært i kontakt med flere personer som sier de bor eller skal flytte i kollektiv av hensyn til økonomi. – Jeg vil heller ha penger til å reise, investere til pensjon og gå på konserter. Jeg vil ikke bo meg i hjel, sier Yasmin Amdahl (56). Hun sier det kan være krevende å finne kollektiv i voksen alder. – Den største utfordringen min er at jeg er på alder med moren til den gjennomsnittlige kollektivbeboeren. Og jeg skjønner godt at de ikke vil bo med «foreldrene» sine. Men John Fredrik Tvedt er positivt innstilt.  – Jeg føler ikke at det er en etablert kultur for å bo i kollektiv i min aldersgruppe. Da må jeg bo sammen med yngre, men det gjør meg egentlig ikke så mye. Mine venner er uansett stort sett yngre enn meg.
Med ustabil inntekt frykter John Fredrik Tvedt (55) at høye leiekostnader vil spise opp inntekten hans. Nå vil han flytte i kollektiv for å spare penger. Leieprisene i Oslo har økt kraftig de siste to årene. Andelen sekundærboliger har falt. Det bidrar til færre leieboliger og høyere leiepriser i Oslo.